CELEX: 62011CN0608
Language: mt
Date: 2011-11-25 00:00:00
Title: Kawża C-608/11 P: Appell ippreżentat fil- 25 ta’ Novembru 2011 mil-Land Wien kontra s-sentenza tal-Qorti Ġenerali (Is-Sitt Awla) tal- 20 ta’ Settembru 2011 fil-Kawża T-267/10 — Land Wien vs Il-Kummissjoni Ewropea

28.1.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 25/43
            
         
      Appell ippreżentat fil-25 ta’ Novembru 2011 mil-Land Wien kontra s-sentenza tal-Qorti Ġenerali (Is-Sitt Awla) tal-20 ta’ Settembru 2011 fil-Kawża T-267/10 — Land Wien vs Il-Kummissjoni Ewropea
      (Kawża C-608/11 P)
      (2012/C 25/80)
      Lingwa tal-kawża: il-Ġermaniż
      
         Partijiet
      
      
         Appellant: Land Wien (rappreżentant: W.-G. Schärf, avukat)
      
         Parti oħra fil-proċedura: Il-Kummissjoni Ewropea
      
         Talbiet tal-appellant
      
      L-appellant jitlob li l-Qorti tal-Ġustizzja tal-Unjoni Ewropea jogħġobha:
      tibdel id-digriet tal-Qorti Ġenerali tal-Unjoni Ewropea (Is-Sitt Awla) tal-20 ta’ Settembru 2011 fil-Kawża T-267/10 billi tilqa’ kompletament ir-rikors tal-appellant, kif ukoll billi tikkundanna lill-Kummissjoni Ewropea għall-ispejjeż, kemm tal-ewwel kif ukoll tat-tieni istanza.
      
         Aggravji u argumenti prinċipali
      
      L-appell huwa intiż kontra d-digriet tal-Qorti Ġenerali tal-20 ta’ Settembru 2011, li permezz tiegħu din tal-aħħar ċaħdet ir-rikors tal-appellant li kien essenzjalment jikkonċerna, minn naħa, talba għall-annullament tad-deċiżjoni tal-Kummissjoni, tal-25 ta’ Marzu 2010, li tarkivja l-ilment tal-appellant dwar il-proġett ta’ estensjoni tal-partijiet tlieta u erbgħa tal-impjant nukleari ta’ Mochovce (ir-Repubblika Slovakka) u, min-naħa l-oħra, talba sabiex jiġi kkonstatat in-nuqqas ta’ teħid ta’ azzjoni mill-Kummissjoni, fis-sens tal-Artikolu 265 TFUE, sa fejn id-dokumenti kollha mitluba dwar dan il-proġett ma ġewx trażmessi lir-rikorrent, bi ksur tar-Regolament tal-Parlament Ewropew u tal-Kunsill (KE) Nru 1049/2001, tat-30 ta’ Mejju 2001, dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (1).
      Skont l-appellant, il-Qorti Ġenerali kisret ir-Trattat Euratom billi ma interpretatux fid-dawl tat-Trattat ta’ Lisbona. Il-Qorti Ġenerali injorat il-fatt li bit-Trattat ta’ Lisbona, id-dritt ta’ aċċess għal dokumenti, ipprovdut fl-Artikolu 42 tal-Karta tad-Drittijiet Fundamentali, sar dritt li jista’ jiġi invokat insostenn ta’ rikors, u li l-appellant seta’ jinvoka direttament sabiex jikseb mill-Kummissjoni kull informazzjoni li din irċeviet dwar l-estensjoni tal-impjant nukleari ta’ Mochovce.
      Kuntrarjament għall-opinjoni tal-Qorti Ġenerali, l-ittra li l-Kummissjoni indirizzat bi tweġiba għat-talba tal-appellant hija deċiżjoni li tista’ tiġi kkontestata fis-sens tal-Artikolu 263 TFUE. Dan jirriżulta mill-ġurisprudenza stabbilita tal-Qorti tal-Ġustizzja u b’mod partikolari mis-sentenza tal-11 ta’ Novembru 1981, IBM vs Il-Kummissjoni (60/81, Ġabra p. 2639).
      
         (1)  ĠU Edizzjoni Speċjali bil-Malti, Kapitolu 1, Vol. 3, p. 331.